Document ID: 32009D0983

NEUVOSTON PÄÄTÖS,
annettu 16 päivänä joulukuuta 2009,
Liettuan tasavallan viranomaisten suunnitelmasta myöntää valtiontukea valtion omistaman maatalousmaan hankkimiseksi 1 päivän tammikuuta 2010 ja 31 päivän joulukuuta 2013 välisenä aikana
(2009/983/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 108 artiklan 2 kohdan kolmannen alakohdan,
ottaa huomioon Liettuan tasavallan hallituksen 23 päivänä marraskuuta 2009 esittämän pyynnön,
sekä katsoo seuraavaa:
(1)
Liettuan tasavalta, jäljempänä ’Liettua’, osoitti 23 päivänä marraskuuta 2009 neuvostolle pyynnön, että neuvosto tekisi Euroopan yhteisön perustamissopimuksen 88 artiklan 2 kohdan kolmannen alakohdan mukaisesti päätöksen Liettuan suunnitelmasta myöntää liettualaisille viljelijöille valtiontukea valtion omistaman maatalousmaan hankkimiseksi.
(2)
Riittämättömien maataloustulojen vuoksi Liettuan maatilojen epäedullista kokorakennetta on vaikea parantaa. Vuonna 2009 maatiloista 52,5 prosenttia oli kooltaan enintään viisi hehtaaria.
(3)
Vuonna 2009 talous- ja rahoituskriisi alensivat Liettuassa maataloustuotteiden tuottajahintoja huomattavasti: ensimmäisellä vuosineljänneksellä maataloustuotteiden tuottajahinnat olivat 27 prosenttia alhaisemmat kuin vuoden 2008 ensimmäisellä vuosineljänneksellä, toisella vuosineljänneksellä 25,3 prosenttia alhaisemmat kuin vuoden 2008 toisella vuosineljänneksellä ja kolmannella vuosineljänneksellä 8 prosenttia alhaisemmat kuin vuoden 2008 kolmannella vuosineljänneksellä. Hinnanalennus on vaikuttanut erityisen voimakkaasti kasvituotteiden tuottajahintoihin: edellä mainituilla viitekausilla kasvituotteiden tuottajahinnat alenivat 33,6 prosenttia, 35,7 prosenttia ja 17,9 prosenttia.
(4)
Koska viljelijöillä ei ole omaa pääomaa ja luottolaitokset perivät maatalousmaan hankkimiseen myönnettävistä lainoista korkeita korkoja, viljelijöiden mahdollisuudet saada lainaa maatalousmaan hankkimisen kaltaisia investointeja varten heikkenivät voimakkaasti vuoden 2008 lopussa ja vuonna 2009. Maatalousmaan hankintaa varten otettujen lainojen korot olivat 9,51-15,99 prosenttia vuodessa vuoden 2008 neljännellä vuosineljänneksellä ja vuonna 2009.
(5)
Tuki myönnetään kahdella vaihtoehtoisella tavalla: 1) hankitun maan markkinahintaan sovelletaan kerrointa (0,6 tai 0,75 nuorille viljelijöille, jos kaikki tukijärjestelmässä vahvistetut edellytykset täyttyvät); 2) valtion omistama maatalousmaa myydään erinä, jolloin tuki vastaa ostajan maksaman tosiasiallisen koron, joka on vähintään viisi prosenttia, ja lainaa myöntävän pankin perimän koron välistä erotusta.
(6)
Myönnettävän valtiontuen määrä on 55 miljoonaa Liettuan litiä (LTL), minkä pitäisi mahdollistaa se, että maatalousmaata voitaisiin vuosina 2010-2013 hankkia yhteensä 370 000 hehtaaria, eli 300 hehtaaria ostajaa kohti. Yhdelle tilalle myönnettäisiin tukea noin 11 000 Liettuan litiä. Maa voidaan myydä myös luonnollisille henkilöille, jotka täyttävät seuraavat edellytykset: he ovat jättäneet yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetussa neuvoston asetuksessa (EY) N:o 1782/2003 säädettyjen täydentävien ehtojen, tuen mukauttamisen ja yhdennetyn hallinto- ja valvontajärjestelmän soveltamista koskevista yksityiskohtaisista säännöistä 21 päivänä huhtikuuta 2004 annetun komission asetuksen (EY) N:o 796/2004 (1) 11 artiklan mukaisen pinta-alatukijärjestelmien yhtenäishakemuksen valtiontukihakemuksensa jättämisvuotta edeltävänä vuonna; he hoitavat tilansa kirjanpidon ja heillä on käytännön kokemusta viljelystä ja rekisteröity maatila tai heillä on käytännön kokemusta viljelystä ja joko maatalousalan tutkintotodistus tai maatalousalan ammattikoulutuksen osoittava asiakirja. Maa voidaan myydä myös oikeushenkilöille, joiden vuosituloista vähintään puolet saadaan maatalouden markkinatuotteiden myynnistä ja joiden taloudellisesta elinkelpoisuudesta on näyttöä.
(7)
Valtion omistama maa voidaan myydä erinä enintään 15 vuoden aikana, jolloin ostajat aloittavat maksamisen toisena vuonna maksamalla hinnasta kerralla 10 prosenttia, lukuun ottamatta alle 40-vuotiaita nuoria viljelijöitä, joiden on maksettava hinnasta vain viisi prosenttia. Ostajan on täytettävä ympäristönsuojelua, hygieniaa ja eläinten hyvinvointia koskevat vähimmäisvaatimukset.
(8)
Valtion omistamasta maasta ei järjestetä tarjouskilpailua, vaan hinta lasketaan Liettuassa kiinteistöjen ja liiketoiminnan arvioinnin perusteista annetun lain mukaisesti, eli sen jälkeen, kun kukin maapalsta on arvioitu markkinahintoja käyttäen. Näin laskettuun hintaan sovelletaan 0,6:n suuruista kerrointa, jos alle 40-vuotias nuori viljelijä, joka on käyttänyt kyseistä maata vähintään yhden vuoden ajan, maksaa sen kerralla. Hintaan sovelletaan 0,75:n suuruista kerrointa, jos alle 40-vuotias nuori viljelijä, joka on käyttänyt kyseistä maata vähintään yhden vuoden ajan, maksaa sen erinä. Valtion omistaman maan ostajat voivat muuttaa maan pääasiallisen käyttötarkoituksen aikaisintaan viiden vuoden kuluttua hankintapäivästä. Jos jompaakumpaa edellä olevista kertoimista on sovellettu maan hintaan, ostaja voi siirtää tämän omaisuuden aikaisintaan viiden vuoden kuluttua hankintapäivästä.
(9)
Komissio ei ole tässä vaiheessa aloittanut mitään menettelyä eikä ottanut kantaa tuen luonteeseen ja soveltuvuuteen.
(10)
Näin ollen kyseessä ovat poikkeukselliset olosuhteet, joiden vuoksi tällaisen tuen voidaan poikkeuksellisesti ja siinä määrin kuin se on maareformin päätökseen saattamiseksi, tilarakenteen ja viljelyn tehokkuuden parantamiseksi Liettuassa ehdottoman välttämätöntä, katsoa soveltuvan sisämarkkinoille,
ON HYVÄKSYNYT TÄMÄN PÄÄTÖKSEN:
1 artikla
Liettuan viranomaisten valtion omistaman maatalousmaan hankkimiseksi annettavia lainoja varten myöntämä poikkeuksellinen valtiontuki, jonka suuruus on enintään 55 miljoonaa Liettuan litiä ja joka myönnetään 1 päivän tammikuuta 2010 ja 31 päivän joulukuuta 2013 välisenä aikana, katsotaan sisämarkkinoille soveltuvaksi.
2 artikla
Tämä päätös on osoitettu Liettuan tasavallalle.
Tehty Brysselissä 16 päivänä joulukuuta 2009.

Labels: 4
19
18
6